Leif Mikkelsen (V), 2005-06-10:
Nu hørte vi hr. Ole Stavad udbrede sig om den her konference, hvor der kun havde været Kjeld Møller Pedersen, og hvor andre ikke havde evnet at møde op.
Jeg går ud fra, at vi taler om konferencen, hvor hr. Stavad direkte henviser til, at vi jo har eksperter, vi kan lytte til, og at det er vores styrke og vores hjælp herinde, så lad os holde os til fakta, til det fælles grundlag.
Derfor vil jeg gerne bede hr. Ole Stavad om enten at be- eller afkræfte, om ikke Kjeld Møller Pedersen på direkte forespørgsel fra min side på den konference, som hr. Ole Stavad så gerne vil tale om, bekræftede, at den der rolle, kommunerne kunne få på det her område, kunne blive effektiv og god, og om ikke han gav mig medhold i, at vi havde et solidt grundlag for, at kommunerne kunne styrke motion, bedre livsførelse osv., og at de kunne de få en helt legitim interesse i det.
Erindrer hr. Ole Stavad slet ikke det, hvis nu vi skal holde os til fakta, nemlig det fælles grundlag: en høring her i huset, hvor de nævnte personer deltog?
Jeg kommer til at sidde og undre mig over, om det er den samme konference, vi har deltaget i, for jeg erindrer nemlig tydeligt, at hr. Kjeld Møller Pedersen, når nu vi skal bruge ham som sandhedsvidne, meget klart gav udtryk for sine positive forventninger til kommunernes rolle i den forebyggende indsats og for, at de kunne have interesse i det i form af at spare sygehusindlæggelser.
Vi talte både om, at vi havde et foreningsnetværk i Danmark og om kommunernes interesse for i øget grad at bruge det.
Kjeld Møller Pedersen gav os fuldstændig medhold i, at det var rigtige elementer, at timingen derfor var rigtig, og at der kunne være store forhåbninger om, at det her faktisk kunne virke.
Det var det, jeg oplevede på den konference.
Jeg går ud fra, at det var den samme konference, vi var til, men man får et andet indtryk, når man hører hr. Ole Stavads udbasunering af, hvad hr. Kjeld Møller Pedersen sagde.
Blot det til erindring.
Jeg kan fuldt ud bekræfte, at der findes et antal, de har forskellige navne, kvikskranker og borgerservicecentre, som det så nu hedder, hvor hensigten jo er, at en lang række opgaver skal kunne udføres i de borgerservicecentre.
Til spørgsmålet om, hvor meget samtykke der egentlig indhentes: Jeg har ikke noget kendskab til, i hvor vid udstrækning det sker, men det er vigtigt nu at få skabt et lovgrundlag, der gør det meget praktisk afbalanceret, så der ikke er unødigt bureaukrati i forbindelse med disse borgerservicecentre.
I de tilfælde, hvor en sag kører helt lineært, som om det var i forvaltningen, er det unødvendigt at bede om samtykke, fordi man lige præcis ikke skal have adgang til eller skal bruge oplysninger i andre dele af forvaltningen.
Så ja, der er borgerservicecentre i dag.
Hensigten er nu, at langt flere opgaver kan løses i fremskudte borgerservicecentre end ved de kvikskranker, der er i dag.
Nu tror jeg ikke, der er nogen, der vil forhindre nogen i at give samtykke.
Det er et spørgsmål om, hvorvidt et borgerservicecenter skal bede om samtykke, før det foretager sig noget, så jeg mener, at det er at vende problemstillingen fuldstændig på hovedet at gøre det til et spørgsmål om, hvorvidt man ønsker at give samtykke eller ej.
Det er et spørgsmål om, hvorvidt forvaltningen altså skal bede om det for at udføre en bestemt opgave og søge bestemte oplysninger.
Det er der, vi lemper, sådan at det er unødvendigt, når der følges de her klare spilleregler, og derfor er det af hensyn til borgerne, at man ikke i tide og utide skal bede om samtykke, fordi man skal have fat i nogle oplysninger, der helt naturligt kan hentes til løsning af den opgave, og hvor det er klart, at man ikke skal søge andre oplysninger.
Hvad angår spørgsmålet om aktindsigt, er virkeligheden jo den, at så længe papirerne er interne, er det unødvendigt, og derfor er det klart beskrevet, i hvilke situationer der kan fastholdes en intern karakter, når der udføres opgaver for andre kommuner.
Så det er klart beskrevet, og dermed får vi en situation, hvor det er meget praktisk og nemt for borgerne.